POMOĆ POLAKO STIŽE - 2004-12-28
Medjunarodne humanitarne agencije i zemlje širom svijeta pojačavaju napore u pružanju pomoći žrtvama katastrofalnog nedjeljnog zemljotr
Medjunarodna Federacija Crvenog Krsta i Crvenog Polumjeseca saopštava da će vjerovatno značajno povećati svoj prvobitno procijenjeni iznos potrebne pomoći od 6 miliona dolara, za čak pet puta i da će to sigurno morati da bude najveći humanitarni zahvat u posljednjih 40 godina. Koordinator UN za hitne humanitarne akcije Jan Egeland izjavio je da u nesrećom pogodjeni region uskoro stižu na stotine aviona sa neophodnim potrepštinama. On je zemlje, organizacije i pojedince u svijetu pozvao da budu nesebični u davanju pomoći, rekavši da je vjerovatno da je ovo najveća i najskuplja prirodna nesreća koja se ikada dogodila. Gospodin Egeland je, ovom prilikom, kritizirao bogate zemlje koje su, kako je rekao, isuviše škrte kad treba pomoći najsiromašnijima u svijetu. Američki državni sekretar Colin Powell govorio je tim povodom za mrežu ABC: Prema našim saznanjima, 11 Amerikanaca je izgubilo živote, ali ih ima još na stotine za koje se ne zna ništa i mi pokušavamo da ih lociramo i utvrdimo šta je s njima. Amerika je već dala prvu pomoć od 15 miliona dolara, 4 miliona direktno Crvenom Krstu, a 10 miliona nevladinim i drugim organizacijama. Osim toga, naše vojne vlasti u tom regionu poslale su 9 patrolnih aviona i još desetak transportnih koji nose humanitarnu pomoć. Provjerićemo šta im još mi možemo dati. Ovo je ogromna katastrofa i toliko je mnogo zemalja pogodjeno tsunamijem. Ovakvo što se još nije dogodilo i trebaće nam vremena da pažljivo procijenimo potrebe i da zajedno sa medjunarodnom zajednicom osiguramo šta bude trebalo. Šef UN za humanitarnu pomoć je rekao da su bogate zemlje poput Amerike nekako škrte oko pomoći. Vi kažete da činimo sve što možemo. S obzirom na to koliko smo bogati, možemo li, i trebamo li učiniti više?, upitao je novinar. I hoćemo! Volio bih da nije bilo tog komentara, jer svijet zaista reaguje na ovu katastrofu. Sjedinjene Države su u zadnje 4 godine dale više pomoći nego bilo koja zemlja ili grupa zemalja zajedno. Uveliko smo povećali pomoć za razvoj i druge vrste pomoći i učinićemo još više. Ali, mi još uvijek procjenjujemo šta je zaista potrebno da se da i pomogne, i trebaće vremena da se vide specifične potrebe. I onda ćemo odgovoriti na njih, rekao je gospodin Powell. Inače, Indonezija i Sri Lanka su najteže pogodjene ovom tragedijom, sa oko 19 odnosno 18 hiljada žrtava. Zvaničnici tih zemalja upozoravaju da će broj žrtava vjerovatno biti i veći, jer se još na hiljade ljudi vode kao nestali. U Sri Lanki su vlasti danas pozvale stanovništvo da sve poginule polože pored ceste kako bi ih službe lakše mogle pokupiti i zakopati. Milioni ljudi su ostali bez domova, a dosta žrtava ima i medju stranim turistima koji su se tu našli.U medjuvremenu, zdravstvene službe upozoravaju na veoma moguće izbijanje bolesti povezanih sa zagadjenom vodom, poput malarije i kolere. Svjetska Zdravstvena Organizacija čak upozorava da bi se izbijanjem tih bolesti broj žrtava mogao lako udvostručiti u najkraćem roku. O brojnim žrtvama izvještavaju iz desetak drugih zemalja u Aziji, a i iz Istočne Afrike, iz Kenije i Somalije javljaju o pogibijama više od 100 ljudi od tsunamija - pokrenutog u nedjelju veoma jakim zemljotresom od 9 stepeni Richterove skale sa epicentrom hiljadama kilometara udaljenim od Afrike.